《昭君行》
宋代·洪咨夔

红嫣翠湿平阳里，轣辘游车汎流水。苍头拥骑知谓谁，草草人家寄生子。

君王神武重边功，不爱秾华胜桃李。青鸾扶下五云车，颠倒衣裳冠荐履。

赏功未了说和亲，又堕蛾眉芳梦里。平章三十六宫春，遣似天骄买驩喜。

朔风吹雪胡马嘶，猎归月淡龙城西。重旃穹窿压斗帐，泛盎快搅金留犁。

细调弦索为郎鼓，手未推却眉先低。林深人静孤啄木，春尽树暗双黄鹂。

大居次吹梅花老，小居次舞杨花迷。屠牙勃窣起为寿，一粲相对酣如泥。

子卿海上亦良苦，牧羝未乳儿先乳。信道天涯共此情，谁谓姬姜必齐鲁。

妾身不为汉婕妤，下嫁犹获当单于。从来蕃汉等昆弟，得婿渠不如家奴。

君不见冢象庐山谁比数，青冢名传千万古。

作者简介：洪咨夔，(1176～1236)，南宋诗人，汉族人。字舜俞，号平斋。於潜（今属浙江临安县）人。嘉泰二年(1202)进士。授如皋主簿，寻为饶州教授。作《大治赋》，受到楼钥赏识。著作有《春秋说》3卷、《西汉诏令揽钞》等。